**Լյուս Անտոնիո Վենկեր Մենեզես** (պորտ.՝ Luis Antônio Venker de Menezes, հունիսի 11, 1962(1962-06-11), Passo do Sobrado, Ռիու Գրանդի դու Սուլ, Բրազիլիա), առավել հայտնի է **Մանո Մենեզես** անունով (պորտ.՝ Mano Menezes), բրազիլացի ֆուտբոլային մարզիչ։

Կարիերա
-------

Մանո Մենեզեսը խաղացել է իր հայրենի Ռիու Գրանդի դու Սուլ նահանգի սիրողական ակումբներում։ Նա սկսել է իր կարիերան «Ռոսարիու» ակումբում, որը գլխավորում էր նրա հայրը։ Խաղացել է հարձակման գծում և կիսապաշտպանությունում, ապա տեղափոխվել է կենտրոնական պաշտպանի դիրք։ Հետագայում նա խաղացել է Մատու Լեյտան քաղաքի «Ֆլումինենսե» ակումբում։ Պրոֆեսիոնալ մակարդակում նրա միակ ակումբը եղել է Վենանսիու Այրիս քաղաքի «Գուրանին», ուր նա տեղափոխվել է 1970-ական թվականների վերջին։ Այդ ակումբում նա դարձել է թիմի ավագ և օգնել է ակումբին դուրս գալ Ռիու Գրանդի դու Սուլի առաջնության երկրորդ լիգա։ Իր կարիերայի վերջում Մենեզեսը ստացել է մարզչական կրթություն։

Որպես մարզիչ՝ Մանո Մենեզեսի առաջին ակումբը դարձել է հարազատ «Գուարանին», որը նա գլխավորել է 1997 թվականից։ Դրանից հետո նա մարզել է բրազիլական այլ ոչ մեծ ակումբներ։ 2003 թվականին Մենեզեսը որոշակի ճանաչում է ձեռք բերել երկրում՝ «XV նոյեմբերի» (Կամպու Բոն) համեստ ակումբի հետ հասնելով Բրազիլիայի գավաթի խաղարկության կիսաեզրափակիչ։

2005 թվականի ապրիլին Մենեզեսը գլխավորել է «Գրեմիոն», որն անցել է Սերիա Բ։ Մանոն թիմին օգնել է վերադառնալ Բրազիլիայի բարձրագույն դիվիզիոն և հաջորդ տարի ակումբի հետ հաղթել է Ռիու Գրանդի դու Սուլի առաջնությունում։ 2007 թվականին Մենեզեսը «Գրեմիոյի» հետ հասել է մինչև Լիբերտադորեսի գավաթի խաղարկության եզրափակիչ։ Նրա օրոք ակումբն անցկացրել է 169 հանդիպում, որոնցից 89 խաղում հաղթել է, 35-ն ավարտել է ոչ-ոքի և 45-ում պարտվել է։

2007 թվականի վերջում Մենեզեսը նշանակվել է «Կորինտիանս» ակումբի գլխավոր մարզիչ, որ անցել էր Սերիա Բ։ 2008 թվականին Մանո Մենեզեսի գլխավորությամբ ակումբը հասել է Բրազիլիայի գավաթի խաղարկության եզրափակիչ, որտեղ պարտվել է «Սպորտ Ռեսիֆի» ակումբին, ինչպես նաև գրավել է առաջին տեղը Բրազիլիայի առաջնության Սերիա Բ-ում։ Հաջորդ տարի ակումբը հաղթել է Սան Պաուլո նահանգի առաջնությունում և Բրազիլիայի գավաթի խաղարկությունում։ 2010 թվականին ակումբը գրավել է 4-րդ տեղը Սան Պաուլոյի առաջնությունում և հասել Լիբերտարդորեսի գավաթի խաղարկության 1/8 եզրափակիչ։

2010 թվականի հուլիսին Մենեզեսին առաջարկել են գլխավորել Բրազիլիայի հավաքականը։ Հուլիսի 24-ին նա պաշտոնապես դարձել է ազգային հավաքականի գլխավոր մարզիչ։ Մենեզեսը ասել է. «Ես ուրախությամբ և հպարտությամբ համաձայնեցի դառնալ հավաքականի գլխավոր մարզիչ»։ «Կորինտիանսի» երկրպագուներին Մենեզեսն ասել է.

|  |  |  |
| --- | --- | --- |
|  | Երկրպագուների զգացմունքների փոռթկումը անկեղծ էր, և դա ինձ համար մեծ նշանակություն ունի։ Հաճախ չէ մարզիչն արժանանում դրան։ Բացի դրանից մեր երկրպագուները հպարտ են նաև նրանով, որ իրենց մարզիչն աշխատելու է երկրի գլխավոր թիմի հետ։ Կարծում եմ, որ եթե գնահատենք իմ աշխատանքն ակումբում, ապա կարող ենք ասել, որ ես հասել եմ ոչ վատ արդյունքների։ |  |

Մենեզեսի ղեկավարության ներքո Բրազիլիայի հավաքականն իր առաջին հանդիպումն անցկացրել է ԱՄՆ-ի հավաքականի դեմ։ Այս հանդիպման համար մարզիչը հրավիրել է միայն 4 ֆուտբոլիստի, ովքեր հանդես էին եկել 2010 թվականի աշխարհի առաջնությունում։ Աշնանը Մենեզեսն ազգային հավաքական է հրավիրել Ռոնալդինյոյին, որին նախկին մարզիչն անտեսում էր։ 2011 թվականին Մենեզեսն ազգային հավաքականի հետ հասել է Ամերիկայի գավաթի խաղարկության քառորդ եզրափակիչ։

2012 թվականին Մենեզեսն ազգային հավաքականի հետ մասնակցել է Օլիմպիական խաղերի եզրափակչին։ Չնայած ԶԼՄ-ների տարածած լուրերին, թե նա կհեռացվի աշխատանքից, Բրազիլիայի ֆուտբոլի կոնֆեդերացիայի ղեկավարությունը որոշել է թողնել նրան իր պաշտոնում։ Նոյեմբերի 23-ին Սան Պաուլոյում կայացած Բրազիլիայի ֆուտբոլի պաշտոնյաների հատուկ հանդիպման ժամանակ Մենեզեսը հեռացվել է Բրազիլիայի ազգային հավաքականի գլխավոր մարզչի պաշտոնից։ «Սելեսաոյի» հետ աշխատելու ընթացքում Մենեզեսը տարել է 21 հաղթանակ, 6 խաղն անցկացրել է ոչ-ոքի և նույնքան անգամ պարտվել է։ Հոկտեմբերին բրազիլացիները գրավել են 14-րդ տեղը ՖԻՖԱ-ի աղյուսակում, ինչը հակառեկորդ է։

2013 թվականի ամռանը Մենեզեսը պայմանագիր է կնքել Ռիո դե Ժանեյրոյի «Ֆլամենգո» ակումբի հետ։ Մարզչի պաշտոնում 51-ամյա Մենեզեսը փոխարինել է Ժորժինյոյին, ով անցկացրել էր միայն 14 խաղեր, որից հետո հեռացվել էր պաշտոնից։

2013 թվականի դեկտեմբերի 11-ից մինչև 2014 թվականի դեկտեմբերի 7-ը եղել է «Կորինտիանսի» գլխավոր մարզիչը։

2015 թվականի սեպտեմբերի 1-ին նշանակվել է «Կրուզեյրոյի» գլխավոր մարզիչ։ Այդ պաշտոնում փոխարինել է Վանդերլեյ Լուշեմբուրգոյին։

2016 թվականի հունվարից եղել է «Շանդուն Լունեն» ակումբի գլխավոր մարզիչը։

2016 թվականի հուլիսի 26-ին վերադարձել է «Կրուզեյրոյի» գլխավոր մարզչի պաշտոնին։

Ձեռքբերումներ
-------------

Բրազիլիա **Գրեմիո**

* Ռիու Գրանդի դու Սուլ նահանգի չեմպիոն – 2006, 2007

Բրազիլիա **Կորինտիանս**

* Սան Պաուլո նահանգի չեմպիոն – 2009
* Բրազիլիայի գավաթակիր – 2009

Ծանոթագրություններ
------------------

1. ↑  "Nem esfriou! Timão já tem novo técnico para a Série B". Արխիվացված է the original 2008 թ․ հունիսի 1-ին. Retrieved 2017 թ․ նոյեմբերի 25.
2. ↑  CBF convida Mano Menezes e já fala na primeira convocação
3. ↑  "Mano Menezes aceita o desafio de conquistar o hexacampeonato na Copa do Mundo do Brasil 2014". Արխիվացված է the original 2010 թ․ հուլիսի 28-ին. Retrieved 2017 թ․ նոյեմբերի 25.
4. ↑  Менезес назначен на пост главного тренера сборной Бразилии
5. ↑  Менезеш: благодарю торсиду «Коринтианс»(չաշխատող հղում)
6. ↑  Вувузелы трубят обновление(չաշխատող հղում)
7. ↑  "Ману Менезеш: Роналдиньо один из лучших футболистов в мире". Արխիվացված է the original 2010 թ․ հոկտեմբերի 31-ին. Retrieved 2017 թ․ նոյեմբերի 25.
8. ↑  "Менезес: сборная Бразилии на правильном пути". Արխիվացված է the original 2016 թ․ մարտի 4-ին. Retrieved 2017 թ․ նոյեմբերի 25.
9. ↑  Менезеса на посту наставника сборной Бразилии может заменить Сколари
10. ↑  Президент CBF: Менезес остаётся наставником сборной Бразилии
11. ↑  "Mano Menezes não é mais técnico da Seleção Brasileira" (in պորտուգալերեն). Confederação Brasileira de Futebol. 23.11.2012. Retrieved 2012 թ․ դեկտեմբերի 6.
12. ↑  Сборная Бразилии осталась без главного тренера
13. ↑  Бывший тренер сборной Бразилии по футболу нашел работу
14. ↑  "Mano Menezes é o novo técnico do Corinthians" (in պորտուգալերեն). Site oficial do Sport Club Corinthians Paulista. 11.12.2013. Retrieved 2013 թ․ դեկտեմբերի 16.
15. ↑  Мано Менезес ушел в отставку с поста главного тренера «Коринтианс»
16. ↑  "Vanderlei Luxemburgo e Isaías Tinoco deixam o Cruzeiro" (in պորտուգալերեն). Site oficial do Cruzeiro Esporte Clube. 31.08.2015. Retrieved 2015 թ․ սեպտեմբերի 23.
17. ↑  "Mano Menezes é o novo treinador do Cruzeiro Esporte Clube" (in պորտուգալերեն). Site oficial do Cruzeiro Esporte Clube. 1.09.2015. Retrieved 2015 թ․ սեպտեմբերի 23.
18. ↑  "Cruzeiro Esporte Clube acerta o retorno do técnico Mano Menezes" (in պորտուգալերեն). Site oficial do Cruzeiro Esporte Clube. 26.07.2016. Retrieved 2016 թ․ օգոստոսի 12.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Թեմատիկ կայքեր | FootballDatabase.eu · Sambafoot · Soccerway · playmarkerstats.com (մարզիչ) · Transfermarkt (մարզիչ) · worldfootball.net (խաղացող) · ՖԻՖԱ |
|  |
| Բառարաններ և հանրագիտարաններ | Munzinger |

 |